**ОТЧЕТ за осъществената контролна дейност от РИОСВ**

**през месеците януари и февруари 2018 г.**

***Кратка обобщена информация за осъществената контролна дейност за месеци януари и февруари 2018 г. и резултати от извършената контролна дейност***

През месеци януари и февруари 2018 г. от експертите на 16-те регионални инспекции по околната среда и водите (РИОСВ) са извършени 1 696 проверки на 1 416 обекта. В рамките на осъществения контрол от РИОСВ са дадени 645 предписания за отстраняване на констатирани нарушения и предприемане на мерки.

За констатирани административни нарушения на *Закона за опазване на околната среда* (ЗООС) и специалните закони по опазване на околната среда са съставени 149 бр. актове (АУАН), от които 18 са за констатирано неизпълнение на дадени предписания. Издадени са 131 бр. наказателни постановления (НП), с които са наложени глоби и имуществени санкции на обща стойност 472 330 лв.

Наложени са и 22 бр. санкции по реда на чл. 69 от ЗООС – за констатирани наднормени замърсявания на компонентите на околната среда (води и въздух) на обща стойност 14 132 лв.

Постъпилите суми по наложени глоби и санкции са общо 498 409 лв.

За периода са приложени и 2 бр. принудителни административни мерки (ПАМ) за спиране/ограничаване на дейности/инсталации.

***Акценти от извършената месечна контролна и административно наказателна дейност***

* Контрол за спазване на определените режими в защитените територии;
* Контрол на обектите с издадени комплексни разрешителни (КР);
* Последващ контрол по изпълнение на дадени предписания.

***Кратък анализ на постигнатите резултати в областта на опазване на околната среда от осъществената контролна дейност***

През периода, от РИОСВ Пазарджик са извършени 14 планови проверки в резерватите „Купена“, „Мантарица“, „Беглика“ и „Дупката“, при които не са констатирани нарушения на регламентираните режими, и 4 извънредни, при които за констатирани нарушения е съставен АУАН, конфискувани са 7 моторни триона и са унищожени „на място“ 12 самара.

 Във връзка с получен сигнал за незаконна сеч в Защитена местност (ЗМ) „Туловска кория“, от експерти на РИОСВ Стара Загора, съвместно с представители на Държавно горско стопанство „Мъглиж”, е извършена проверка „на място“, при която е констатирано извършена незаконна сеч от неизвестен извършител. С цел установяване на извършителя, за констатираното нарушение е уведомена Районна прокуратура Казанлък.

От РИОСВ Плевене извършена извънредна проверка по сигнал за разораване на пасища и унищожаване на природни местообитания в защитени зони „Карабоаз“ и „Река Вит“. При проверката е констатирано, че част от имотите са с начин на трайно ползване (НТП) „пасище“, а други са с променен начин на ползване - от „пасище“ в „нива“, за което няма проведена процедура по реда на *Наредба за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони.* Предприети са действия за установяване на извършителите.

За навлизане в устието на р. Ропотамо, на територията на Резерват „Ропотамо”, от РИОСВ Бургас са съставени АУАН на три физически лица и на четири физически лица са наложени глоби, на обща стойност 140 лв. От инспекцията са наложени имуществени санкции, всяка в размер на 1 000, на: „Вардев 57” ЕООД и „Колонел 555” ЕООД, за обособяване на паркинг в границите на Природна забележителност (ПЗ) „Пясъчни дюни”, в местност „Каваците”; физическо лице е глобено със 100 лв., за навлизане в границите на ПЗ „Пясъчни дюни”, в местност „Каваците” и депониране на земна маса върху пясъчните дюни; а друго физическо лице е глобено с 50 лв., за навлизане и паркиране в границите на Природен парк „Странджа”. От РИОСВ Бургас е наложена и имуществена санкция, в размер на 500 лв., на „Андела” АД, за депониране на утаечни глинести материали и отливаеми скални частици в границите на ЗМ „Вая” без съгласуване.

От РИОСВ София е наложена имуществена санкция, в размер на 2 000 лв., на „Артекс Изгрев” ЕООД за нарушение на разпоредбите на *Закона за биологичното разнообразие* (неинформиране на инспекцията на най - ранен етап за инвестиционно намерение), а от РИОСВ Хасково е съставен АУАН за реализация на инвестиционно предложение, свързано с промяна начина на трайно ползване на имот, без да е проведена процедура по оценка съвместимостта с предмета и целите на опазване на защитените зони.

 От РИОСВ Плевен е проведена процедура за обявяване на защитено дърво от вида „Летен дъб“ в гр. Плевен и са извършени 5 извънредни проверки на защитени вековни дървета от видовете „Цер“ и „Космат дъб“ (в землището на с. Горни Дъбник), „Благун“ (в местност „Вудол”, гр. Червен бряг) и „Летен дъб“ (в местност „Под селото“, с. Муселиево). При проверката на дървото от вида „Летен дъб“ в местността „Под селото“ са дадени предписания за премахване на сухи клони и затваряне с цимент на хралупата на ствола, които са изпълнени.

От РИОСВ София са проверени 14 защитени вековни дървета на територията на районите „Витоша“ и „Сердика“. На проверените вековни дървета са изготвени паспорти за състоянието им с актуални GPS координати.

От РИОСВ Бургас е глобено физическо лице, в размер на 300 лв., за извършване на улов на пойни птици и друго физическо лице е глобено с 200 лв. и 40 лв. обезщетение за излагане в автомивка на екземпляр от вида „Щиглец“, а от РИОСВ Враца, в размер на 100 лв., е глобено физическо лице за отглеждане на обикновена блатна костенурка в терариум. За притежание и улов на защитени животински видове, от РИОСВ Пловдив, с по 100 лв., са глобени три физически лица.

За извършван внос на екземпляри от защитени видове, без издадено разрешително, от РИОСВ София е наложена имуществена санкция, в размер на 5 000 лв., на „Заримекс” ООД.

За неподадено заявление за регистрация на екземпляри по CITES, от РИОСВ Русе е санкционирана община Разград с 3 000 лв.

За неизвършена регистрация по реда на *Закона за защита на животните*, от РИОСВ Благоевград е наложена имуществена санкция, в размер на 500 лв., на СДП „Балкани“.

Друг акцент в контролната дейност за периода е засилен контрол на обектите с издадени КР.

Във връзка с предстоящо преразглеждане на издаденото КР на „Неохим“ АД, от РИОСВ Хасково е дадено предписание на оператора на обекта да изготви и представи в Изпълнителната агенция по околна среда информация по Приложение № 6 от *Наредба за условията и реда за издаване на комплексни разрешителни* и собствена оценка на съответствието на прилаганите най - добри налични техники.

За неизпълнение на условия от КР от РИОСВ Стара Загора са наложени имуществени санкции на „Палфингер Продукционстехник България” ЕООД (12 000 лв.) и на „Брикел” ЕАД (2 бр. - всяка в размер на 15 000 лв.). От РИОСВ Пловдив е наложена имуществена санкция на „Монди Стамболийски“ ЕАД (20 000 лв.) и от РИОСВ Перник - на ТЕЦ „Бобов дол“ ЕАД (15 000 лв.). За същото нарушение, с по 10 000 лв., са санкциониран и „Ди Ес Смит България“ АД (РИОСВ Пазарджик), „Мар-Крафт“ ООД (РИОСВ Шумен), „КЦМ“ АД, (РИОСВ Пловдив) и „Феникс Инверс”ООД (РИОСВ Плевен).

През месеците януари и февруари е продължил контрола за спазване на изискванията на законодателството в областта на управление на отпадъците.

За извършване на дейности с отпадъци без разрешително, издадено по реда на *Закона за управление на отпадъците* (ЗУО) са наложени имуществени санкции, всяка в размер на 7 000 лв., на: „Фючър Грийн Енерджи 2020“ ЕООД (РИОСВ Пазарджик), ЕТ „Ава Ауто Александър Александров” (РИОСВ София) и „Со Спектър“ ЕАД (РИОСВ Пловдив). От РИОСВ Хасково, в размер на 5 000 лв., е санкциониран ЕТ „ДЕНИ-Гюнер Али“, а от РИОСВ Пазарджик на две физически лица са наложени глоби, в общ размер 4 400 лв. За извършване на нерегламентирано предаване на отпадъци от излязло от употреба електрическо и електронно оборудване (ИУЕЕО) на лице, което не притежава документ за дейности с отпадъци, издаден по реда на ЗУО, от РИОСВ София е санкционирано и „Юнион Инвестмънтс” ООД, в размер на 7 000 лв. За незаконно съхранение и непочистване на отпадъци от черни и цветни метали (ОЧЦМ) и ИУЕЕО, от РИОСВ Велико Търново са наложени две глоби (на обща стойност 3 400 лв.) на физическо лице.

За разкомплектоване на излезли от употреба моторни превозни средства без регистрация по Търговския закон, от РИОСВ Стара Загора е съставен АУАН на физическо лице, а друго физически лице е глобено с 1 500 лв. За събирането и транспортирането ОЧМЦ без регистрация по Търговския закон, от РИОСВ Хасково са глобени, с по 1 400 лв., две физически лица.

От РИОСВ Велико Търново е наложена имуществена санкция (15 000 лв.) на „Фероданс“ ЕООД, тъй като в обект (площадка за дейности с ОЧЦМ), стопанисвана от дружеството, са извършвани разплащания по касов път по сделки с ОЧЦМ с физически лица за суми, надвишаващи 100 лв. в рамките на една календарна година.

За неизвършена класификация на отпадъците, образувани от дейността на дружествата, от РИОСВ София са наложени имуществени санкции, всяка в размер на 5 000 лв., на „Гофкин - 94” ЕООД и на „Ворошилов пласт -06” ЕООД и е санкционирано с 2 000 лв. „Талар фуудс” ЕООД за неводене на отчетност на образуваните отпадъци. За неводене на отчетност на отпадъците, от РИОСВ Русе са съставени три АУАН и е наложена имуществена санкция на „Икар - 9” ЕООД, в размер на 3 000 лв.

Във връзка с постъпил сигнал за замърсяване на въздуха следствие изгаряне на кабели в пункт за изкупуване на отпадъци в индустриалната зона на гр. Стара Загора, от РИОСВ Стара Загора е извършена проверка на площадка, стопанисвана от ЕТ „ Христина Георгиева – ХГ“, при която е констатирано извършващо се изгаряне на дърва в приспособен за целта варел. Не е констатирано изгаряне на кабели. На управителя е дадено предписание да не допуска изгаряне на отпадъци и палене на огън на площадката на дружеството.

За констатирано нерегламентирано изгаряне на неопасни отпадъци, от РИОСВ Плевен е наложена имуществена санкция, в размер на 1 400 лв., на „Фортис“ АД, а от РИОСВ София - на „Данион” ЕООД, в размер на 3 000 лв. За нерегламентирано изгаряне на опасни отпадъци, от РИОСВ София са наложени и имуществени санкции, всяка в размер на 10 000 лв., на: „Париж 2010” ООД, „Ворошилов пласт - 06” ЕООД, „Автосервиз - Радостин Алексов” ЕООД и „Марвекс - Авто” ООД, а от РИОСВ Пазарджик - на „Николетти“ АД.

 От РИОСВ Пазарджик са извършени 9 проверки по ПАМ от месец ноември 2017 г., наложени на общинските депа за неопасни отпадъци на общините Батак, Белово, Брацигово, Велинград, Лесичово, Пазарджик, Пещера, Ракитово и Септември. При проверките е установено изпълнение на издадените от РИОСВ Пазарджик заповеди за преустановяване на експлоатацията на общинските депа Не са констатирани нарушения и предстои закриване на депата.

При извършени от РИОСВ Хасково през месец декември 2017 г. проверки на депа за производствени и опасни отпадъци с преустановена експлоатация, собственост на „Неохим“ АД и на сгуроотвали „Горен бюк“ и „Галдушки ливади“, собственост на ТЕЦ „Марица 3“ АД, за контрол по изпълнение на утвърдените Планове за привеждане в съответствие с нормативните изисквания е установено, че все още не е извършено закриване и техническа рекултивация на депата, за което през месец януари са съставени три АУАН на „Неохим“ АД и един на ТЕЦ „Марица 3“ АД и са издадени три НП, всяко на стойност 7 000 лв., на „Неохим“ АД.

Със Заповед на директора на РИОСВ Варнае наложена преустановителна ПАМ на „Стафо Инвест“ ЕООД за спиране дейностите по третиране на строителни отпадъци и утайки от пречистване на отпадъчни води от населени места в имот, находящ се в местност „Малка чайка“, кв. „Аспарухово“, община Варна.

За неизпълнение на предписание, по реда на ЗУО са наложени имуществени санкции, всяка в размер на 5 000 лв., от РИОСВ Бургас на: ТП „Държавно горско стопанство - Айтос” и „Интер Лимит” ЕООД (2 бр.), а от РИОСВ Плевен - на „АВИС“ ЕООД. За същото нарушение, от РИОСВ Перник са съставени общо три АУАН на: „Център за разкомплектоване КГНС - Кюстендил“ ООД, „Алфа Джи - 1974“ ЕООД и ЕТ „Благой Тренев – Касандра“ и на „Център за разкомплектоване КГНС - Кюстендил“ ООД и ЕТ „Благой Тренев – Касандра“ са наложени имуществени санкции (по 1 000 лв. всяка). За неизпълнение на дадени предписания, от инспекцията са наложени и четири броя глоби, в общ размер 9 000 лв., на кмета на община Кюстендил, а на ЕТ „Владимир Иванов - Ива Мотор“ е издадено НП, на стойност 1 000 лв.

За неизпълнение на предписание, дадено по реда на ЗООС, са наложени имуществени санкции, всяка в размер на 2 000 лв., на: „Млечна промишленост Маноя” ООД (РИОСВ Бургас),„Статик 89” ЕООД (РИОСВ Бургас), две физически лица (РИОСВ Бургас), „Солей Дор” ЕООД (РИОСВ Бургас), „Ектрон“ АД (РИОСВ Пазарджик) и община Джебел (РИОСВ Хасково). За същото нарушение, с по 3 000 лв., са санкционирани: Петролна база ТД ,,Държавен резерв“ Бургас при ДРВВЗ София (РИОСВ Стара Загора) и „Севие 2” ЕООД (РИОСВ София).За неизпълнени предписания са наложени имуществени санкции и на: „Белор България“ АД - 10 000 лв. (РИОСВ Варна) и „Нова Био Енерджи“, гр. Хисаря - 5 000 лв. (РИОСВ Пловдив).

От РИОСВ Бургас е наложена имуществена санкция, в размер на 5 000 лв., на „Адванс – Спас Костадинов” ООД за извършване на дейност без да е уведомило инспекцията на най – ранен етап за инвестиционното предложение (ИП). От РИОСВ Варна е глобено физическо лице с 5 000 лв. за непроведена процедура по реда на Глава шеста от ЗООС. От РИОСВ Русе са съставени АУАН на: „Адванст Техник Композит” ЕАД, за това, че дружеството не е уведомило РИОСВ на най - ранен етап за своето ИП и „Джеферови” ЕООД – дружеството не е спазило условие в решение по ОВОС.

От РИОСВ Пловдив е издадено НП, с което е наложена имуществена санкция, в размер на 2 000 лв., на „Месфууд“ АД за това, че не е осигурен достъп и съдействие на служители на инспекцията за извършване на проверка.

За неспазване на нормите за допустими емисии, от РИОСВ Плевен е наложена текуща месечна санкция на „Растителни масла” ЕООД, в размер от 207 лв., от РИОСВ Монтана - на „БКС- Бъдинстрой“ АД, в размер на 13,58 лв., от РИОСВ Варна – на „Булгартрансгаз“ ЕАД (за КС „Кардам 2“, Газокомпресорен агрегат № 1), в размер на 1 150 лв., и от РИОСВ Благоевград – на „Фурнир пласт” ЕООД, в размер на 28 лв.

От РИОСВ София е наложена имуществена санкция, в размер на 1 000 лв., на „Изола Петров” ЕООД за неизпълнение на програмата за техническа поддръжка на пречиствателните съоръжения, с оглед спазване на нормите за допустими емисии.

 От РИОСВ Плевен са наложени две имуществени санкции на обща стойност 1 500 лв., на „КЕШ - Красимир Христов“ ЕТ (за неорганизирано изпускане на емисии в атмосферния въздух и за невписване в регистъра на инсталацията, извършваща дейности с разтворители).

За неизвършен собствени периодични измервания, от РИОСВ Благоевград е наложена имуществена санкция, в размер на 1 000 лв., на „Джи Ти Ай – Компютри“ ЕООД и е съставен АУАН на „Рубин- 08” ООД.

 През отчетния период е продължил контролът на обектите, формиращи отпадъчни води и заустващи в повърхностни водни обекти.

За неизпълнение на условия от разрешителното за ползване на воден обект за заустване на отпадъчни води, от РИОСВ Бургас, с по 2 000 лв., са санкционирани: община Поморие (за канализационната система на гр. Ахелой), община Котел (за канализационната система на гр. Котел), община Камено (за канализационната система на с. Кръстина). За същото нарушение от. Стара Загора са наложени имуществени санкции на „ВиК“ ЕООД, гр. Сливен (3 000 лв.) и на „ВиК“ ЕООД, гр. Стара Загора (2 000 лв.).

За неспазване на регламентираните индивидуални емисионни ограничения (ЕИО), от РИОСВ Бургас е наложена текуща месечна санкция на „ВиК” ЕАД, гр. Бургас, в размер 144 лв., от РИОСВ Плевен - на „Премиум Фууд България”ЕООД - 32 лв., от РИОСВ Велико Търново – на „Чех – Йосиф Новосад“ ООД - 1 494,29 лв. и от РИОСВ Монтана - на „Кнауф България” ЕООД - 972,39 лв. За същото нарушение са наложени имуществени санкции на: „Катаржина Естейт“ ЕООД, в размер на 2 000 лв. (РИОСВ Хасково), „Еко Антрацит“ ЕАД, в размер на 1 000 лв. (РИОСВ Хасково), „Стомана Индъстри“ АД, в размер на 3 000 лв. (РИОСВ Перник), „Хрис“ ООД, в размер на 1 000 лв. (РИОСВ Пазарджик), „Пако“ АД, в размер на 1 000 лв. (РИОСВ Пазарджик), „Балкан Агрикалчалар“ ЕООД, в размер на 1 000 лв. (РИОСВ Пазарджик) и „Биовет“ АД, в размер на 2 000 лв. (РИОСВ Пазарджик) От РИОСВ Стара Загора е наложена имуществена санкция, в размер на 40 000 лв., на „Арсенал“ АД, гр. Казанлък за констатирано повторно превишаване на ИЕО.

За констатирани неизпълнения на изискванията на *Закона за водите*, от РИОСВ Пловдив са наложени общо седем имуществени санкции: с по 2 000 лв. са санкционирани: „Готмар“ ЕООД; община Сопот и „Грийн дот“ ЕООД; с по 1 000 лв. – „Мони МГ“ ООД, „Сенсата Технолоджис България“ ЕООД, „Авиус 2003“ ЕООД и „Давид - 62“ ООД.

***Ефект спрямо околната среда, бизнеса и обществеността***

Отменена е текущата месечна санкция, наложена на Оранжериен комплекс „Мело- 98” ООД, с. Дамяница, община Сандански, поради преустановяване на замърсяването на атмосферния въздух.

За преустановено замърсяване на водите на водни обекти, от инспекцията в гр. Бургас са отменени 4 текущи месечни санкции, наложени на: „Андела“ АД (за канализационна система на Трошачно – миячна сортировъчна инсталация „Горно Езерово”, гр. Бургас), община Созопол (за канализационна система „Созопол – Черноморец - Равадиново”) и две на община Средец (за канализационната система на гр. Средец). Преустановено е и замърсяването на р. Крушевско дере чрез въвеждане в експлоатация на помпена станция за битовите води от административната сграда към рудник „Крушев дол“.

От експерти на регионалните инспекции, съвместно с представители на Българска орнитологична централа, е взето участие в 42-то Среднозимно преброяване на водолюбивите птици в България. От обходените терени са събрани данни за числеността и видовия състав на зимуващите птици.

Три екземпляра от защитени видове птици („Голям гмурец“ и „Мишелов“ – 2 бр.) са изпратени за лечение в Спасителен център за диви животни, гр. Стара Загора, а бедстващ прилеп е настанен при подходящи за жизненото му състояние условия. Изпратени са за доотглеждане и рехабилитация в „Центъра за размножаване и рехабилитация на редки видове” на СНЦ „Зелени Балкани”, гр. Стара Загора тринадесет екземпляра от вида „Ръждив вечерни“, един от вида „Бял щъркел“ и един от вида „Хвойнов дрозд“. Екземпляр от вида „Ръждив вечерник“ е предаден на Регионален исторически музей Русе за препариране.

Възстановена е проходимостта на пътеката за посетители в Резерват „Мантарица“ от паднали след обилен снеговалеж дървета.

Почистени от отпадъци са дигата на р. Белица в гр. Дебелец, терен в землището на гр. Дебелец, терен в местността „Ксилифор“ край гр. Велико Търново, дере (в землището на с. Царева ливада, община Дряново), терени в землищата на селата Узунджово и Въгларово, община Хасково, терени край обслужващите общинските депа за битови отпадъци в Батак, Пещера и Ракитово, терен в местност „Райковски ливади“, КК „Пампорово“, земна площ, разположена северно на с. Хан Крум, община Велики Преслав, и терен в землището на с. Тъпчилещово, община Омуртаг.

С протоколи за установяване на годността за ползване на строеж от държавни приемателни комисии са закрити общинските депа за неопасни отпадъци в градовете Сливо поле и Борово.

Преустановена е експлоатацията на общинските депа (неотговарящи на екологичните изисквания) в градовете Бяла и Две могили.

През отчетния период са проведени кампании за Световния ден на влажните зони.